FI Euroopan unionin virallinen lehti C 299/29

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 299/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”AYDIN İNCİRİ”

EU-nro: TR-PDO-0005-01116–11.6.2013

SMM ( ) SAN ( X )

1. Nimi

Aydın İnciri

2. Jäsenvaltio tai kolmas maa

Turkki

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Aydın İnciri on nimi, jolla kutsutaan kuivattuja Sarılop-viikunoita. Sarılop-viikunat ovat ficus carica domestican lajike (emikasvi). Ne ovat tyyppiä ficus carica erinosyce, joka on ficus L.:n alasukuun kuuluvan ficus carica L.:n alalaji.

Fyysiset ominaisuudet:

Kuori: valkoisen kellertävä, ohut ja pehmeä.

Siemenet: siemenet ovat täysinäisiä.

Koko: kilogrammassa tulee olla enintään 90 hedelmää.

Kemialliset ominaisuudet:

Koostumus 100 grammassa kuivattuja viikunoita: vettä (enintään) 20 %, energiamäärä (vähintään) 213 kcal, sokerin kokonaispitoisuus (vähintään) 50 %, kalsiumia (Ca) (vähintään) 120 mg.

Aistinvaraiset ominaisuudet: malto on koostumukseltaan sileä, varsin hunajainen ja tahmea; maku on erityisen makea ja tuoksu makea.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien vaiheiden Aydın İnciri -viikunoiden kasvatuksesta sadonkorjuuseen ja kuivaamiseen on tapahduttava 4 artiklassa tarkoitetulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

Aydın İnciri -viikunoiden pakkauksiin on kirjoitettava tai painettava helposti luettavasti ja lähtemättömästi seuraavat tiedot:

— yrityksen toiminimi ja osoite, lyhytnimi ja osoite tai rekisteröity tavaramerkki,

— erän numero,

— tavaran nimi ”Aydın İnciri” ja

— seuraavat tunnukset:

4. Maantieteellisen alueen tarkka rajaus

Aydın maakunnan kaikki piirikunnat ja kylät.

5. Yhteys maantieteelliseen alueeseen

Aydın İnciri on kuivattujen viikunoiden lajike. Se saa ohuen, valkoisen kellertävän kuorensa ja pehmeän rakenteensa luonnon ja inhimillisten tekijöiden ansiosta, jotka liittyvät sen kypsymiseen ja kuivaamisprosessiin. Aydın İnciri -viikunoiden kuivaamismenetelmä erottaa sen muista alueella tuotetuista kuivatuista viikunoista. Nämä viikunat kuivatetaan auringossa, ja työn tekevät ammattitaitoiset ja kokeneet työntekijät perinteisin menetelmin luonnonympäristössä.

Aydın İnciri -viikunoiden tuotantoalueella on syvä, hiedan ja hiesun sekainen maaperä, jota rikastavat orgaaninen aines ja gneissistä tai liuskekivestä ja gneissiemäkalliosta peräisin oleva kalkki. Koska hieta-hiesuinen maaperä läpäisee varsin hyvin vettä, siinä ei juurikaan kehity bakteeri- ja sienitauteja, joten hedelmät ovat laadukkaita.

Talvet ovat lämpimiä ja kesät kuumia ja kuivia. Vuotuinen keskilämpötila on 18–20 °C. Hedelmien kypsymis- ja kuivatusvaiheissa lämpötila on 30–32 °C, mikä on olennaisen tärkeää Aydın İnciri -viikunoiden kuivaamisen kannalta. Alueen sademäärä on vuosittain keskimäärin 625–675 mm. On tärkeää, että hedelmien kypsymis- ja kuivatusvaiheissa ilma on poutainen ja taivas pilvetön, koska sade on suurin kuivattujen viikunoiden laatua huonontava tekijä. Jos kosteus on alhainen, hedelmiin kehittyy paksu kuori, ja korkea ilmankosteus puolestaan aiheuttaa hedelmän tummenemisen ja halkeamisen, jolloin laatu huononee. Aydınin alueella sataa paljon marraskuusta kesäkuuhun, mutta elo- ja syyskuussa keskimääräinen sademäärä on 41–98 mm. Alueen pinnanmuodostuksen ansiosta kostea ilma liikkuu mereltä sisämaahan ja kuiva ilma sisämaasta merelle, sillä vuoret sijaitsevat kohtisuorassa mereen nähden. Büyükin ja Küçük Menderesin laaksot ovat olennaisen tärkeitä laadukkaiden kuivattujen viikunoiden tuotannolle tällä alueella, ja ne rajaavatkin viikunoiden viljelyalueen. Aamuisin puhaltava koillistuuli vaikuttaa hyvin merkittävästi viikunoiden kypsymiseen ja kuivaamiseen. Iltapäivisin lännestä puhaltava kostea merituuli puolestaan saa viikunat kasvamaan suuriksi ja ohutkuorisiksi. Nämä eri suunnista tulevat tuulet saavat aikaan sen, että viikunat kuivavat hyvin laadukkaiksi tuotteiksi.

Aydın İnciri -viikunoita on tuotettu tällä alueella tuhansia vuosia. Viitteet Länsi-Anatoliassa sijaitsevassa Cariassa viljeltyihin ficus carica L. -viikunoihin osoittavat, että tällä Egeanmeren alueella on jo muinoin viljelty viikunoita ja että tämän tuotannon merkitys on ollut suuri. Viikunoita on tuotettu, korjattu ja kuivattu samoin perinteisin ja luonnollisin menetelmin monien vuosien ajan. Viikunat ovat aina olleet osa asukkaiden jokapäiväistä elämää. Viikunoiden tuotannosta on kehittynyt alueella suoranainen taidemuoto, ja asukkaat ovat opettaneet ja edelleenkin opettavat viikunoiden viljelytekniikoita lapsilleen jo pienestä pitäen. Laadukkaiden kuivattujen viikunoiden tuotanto edellyttää ammattitaitoisia ja kokeneita viljelijöitä, jotka tarkistavat viikunoiden kuivumisen aikaisin aamulla ja loppuiltapäivästä. Iltaisin viikunat kootaan keoksi ja peitetään paksulla peitteellä, jotta hyönteiset ja aamukaste eivät vahingoittaisi niitä. Sama toistetaan päivittäin, kunnes viikunat ovat kuivuneet sopivan kosteiksi.

Aydınin maakuntaa symboloivat Aydın İnciri -viikunat ovat sille erittäin tärkeitä. Viikunakuvio koristaa usein maakunnan kyliä ja kaupunkien aukioita. Yhdellä pääaukioista on jopa viikunoita kuvaava patsas. Aydınissa pidetään monia viikunajuhlia, esim. Germencikin viikunafestivaalit ja İncirliovan kultaisen viikunan festivaalit. Nämä festivaalit järjestetään perinteisesti vuosittain, ja niiden yhteydessä kaupungissa ja kylissä on useita tapahtumia.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Turkin hallitus on aloittanut kansallisen vastaväitemenettelyn julkaisemalla 20. heinäkuuta 2006 Turkin tasavallan virallisen lehden numerossa 26234 hakemuksen Aydın İnciri -viikunan tunnustamiseksi SMM-tuotteeksi. Aydın İnciri on tämän jälkeen rekisteröity virallisesti Turkin patenttilaitoksessa.

Eritelmän teksti on julkaistu Turkin patenttilaitoksen verkkosivulla http://www.tpe.gov.tr/TurkPatentEnstitusu/geographicalRegisteredList/ valitse ”Aydın İnciri”.

(1) EUVL L 343, 14.12.2012, s. 1.